SKRIFTLIG FORESPØRGSEL E-2373/99

af Mihail Papayannakis (GUE/NGL) til Kommissionen

(16. december 1999)

Om: Område til integreret udvikling af turisme i Messinia

Det forventes, at det græske parlament inden årets udgang vil drøfte planen om den største investering i turismen nogensinde i Grækenland. Det drejer sig om oprettelse af et område til integreret udvikling af turismen i Messinia amt, og anlægsarbejdet forventes at gå i gang i marts 2000. Området kommer til at ligge i nærheden af stranden (i alt 71.500 ar) i en særlig udvalgt region i Messinia. 35 % af finansieringen stammer fra egenkapital, 35 % fra lån og de øvrige 30 % fra fællesskabsbevillinger.

I den seneste tid har jeg modtaget utallige klager fra beboere i området og protester fra miljøorganisationer og andre sammenslutninger, som har understreget, at opførelsen af området til integreret udvikling af turismen vil have følgende indvirkninger:

- den primære sektor vil blive yderligere indskrænket, idet området vil strække sig over 70.000 ar og således i allerhøjeste grad begrænse landbrugsproduktionen og fjerne grundlaget for den lokale økonomi;

- de hidtidige bestræbelser på at udvikle små turistvirksomheder på baggrund af landbrugsturisme, som er i fuld overensstemmelse med områdets karakter, de historiske og arkæologiske mindesmærker, miljøet og bevarelsen af økosystemets balance, vil slå fejl;

- vandressourcerne vil blive udtømt, da bare vandingen af golfbanerne vil kræve enorme vandmængder, og det i et område, der allerede har problemer med vandforsyningen og grundvandets kvalitet;

- man er i færd med at opføre to hotelkomplekser på hver side af vandbiotopen ved indsøen Divari Gialovas, der, jf. retsakt 2550004/6/955, er opført på Natura 2000-listen.

Kan Kommissionen bekræfte, at den, da den medfinansierer projektet, vil gribe ind over for de ansvarlige græske myndigheder med henblik på at området ikke mister sin status som beskyttet område, og navnlig indsøen og økosystemet ved Sella-floden, og at der findes en løsning, som er baseret på en socioøkonomisk korrekt og harmonisk forvaltning og udvikling af området?

Svar afgivet på Kommissionens vegne af Margot Wallström

(20. januar 2000)

Gialova-søen er optaget på listen over områder af EF-betydning, som er foreslået af Grækenland i henhold til direktiv 92/43/EØF af 21. maj 1992 om bevaring af naturtyper samt vilde dyr og planter(1) i nettet Natura 2000. Foranstaltninger til bevaring af området er iværksat på stedet inden for rammerne af LIFE-Nature-projektet, som vedrører vand-økosystemet i søen.

Projektmodtageren (det hellenske ornitologiske selskab) har i den forbindelse sat sig i forbindelse med de græske myndigheder for at sikre, at den nævnte turistudvikling der ganske vist er beliggende uden for Natura 2000-området ikke bringer bevarelsesforanstaltningerne og naturværdien af området som sådan i fare.

Kommissionen som fremmer tanken bag bæredygtig turisme, navnlig når der er tale om EF-støtte, forbundet med sådanne områder af stor bevarelsesværdi vil også sætte sig i forbindelse med de græske myndigheder for at opnå konkrete oplysninger om spørgsmålet.

Det ærede medlem holdes informeret herom.

(1) EFT L 206 af 22.7.1992.